Valtion Senaatti-kiinteistöt myy historiallisen Kyminlinnan Kotkassa. Senaatti-kiinteistöt laittaa alueelta myyntiin 6,7 hehtaarin alueen, jolla sijaitsevat muun muassa vanhat kasarmit, porttirakennnus ja varastorakennuksia sekä Komendantin talo.

Rakennukset ovat olleet tyhjillään tai vähäisessä käytössä viime vuosina. Loput alueesta eli yli 70 hehtaaria ja kaikki linnoitusrakenteet jäävät edelleen valtion omistukseen. Ostajalta vaaditaan osaamista hoitaa ja kunnostaa suojeltuja rakennuksia. Tarjouskilpailu päättyy 31.1.2018.

Olli Törönen / Yle

Puolustusvoimien varuskunta linnoituksessa lakkautettiin vuonna 2005, minkä jälkeen linnoitus on suurelta osin tyhjillään ja suljettuna. Alueelle on tehty vuonna 2015 kehittämissuunnitelma, jossa Kyminlinnaa on suunniteltu ulkoilu-, virkistys- ja kulttuurialueeksi.

Kyminlinnan alueet ja niillä sijaitsevat rakennukset ovat Senaatti-kiinteistöjen hallinnassa. Vanhimmat rakennukset ovat 1800-luvun alkupuolelta, ja ne ovat suojeltuja.

Uutta käyttöä

Valtio lähtee etsimään Kotkan Kyminlinnan rakennuksille uutta käyttöä.

Valtiolla ei ole rakennuksille enää käyttöä, joten on katsottu tarkoituksenmukaiseksi lähteä hakemaan niille uutta omistajaa ja sitä kautta uusi elämä. Alueen kehittämistä on valmisteltu yhteistyössä Kotkan kaupungin kanssa. Kyminlinnalla ei ole voimassa olevaa kaavaa. Tarkoitus on, että uusi omistaja lähtee yhteistyössä kaupungin kanssa miettimään alueen tulevaa käyttöä ja kaavoitusta.

– Rakennusten myyminen on ensimmäinen askel alueen kehittämiselle ja edesauttaa myös alueen avautumista suurelle yleisölle kehittämissuunnitelman tavoitteiden mukaisesti, kertoo myyntipäällikkö Asko Taskila Senaatti-kiinteistöistä.

Senaatti-kiinteistöt myy kohteen valtion toimintatavan mukaisesti julkisella tarjouskilpailulla.